

**อย. เดินหน้าขับเคลื่อนอุตสาหกรรมยาไทย เสริมความมั่นคงทางยาและเศรษฐกิจที่ยั่งยืน**

อย. มุ่งมั่นขับเคลื่อนอุตสาหกรรมยาไทยให้สอดคล้องกับมาตรฐานสากล เพื่อเสริมสร้างความมั่นคงทางยาและระบบสาธารณสุข พร้อมส่งเสริมเศรษฐกิจสุขภาพให้เติบโตอย่างยั่งยืน

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่าสำนักงานคณะกรรมการอาหารและยา (อย.) มุ่งมั่นสร้างความมั่นคงทางยาและส่งเสริมเศรษฐกิจสุขภาพ รวมทั้งให้ความสำคัญกับการเฝ้าระวังคุณภาพมาตรฐานของผลิตภัณฑ์ยา เพื่อความปลอดภัยของผู้บริโภค โดย อย. สนับสนุนให้ผู้ประกอบการเพิ่มศักยภาพในการวิจัยและพัฒนายาใหม่ ด้วยการเข้าไปมีส่วนร่วมในการพัฒนาตั้งแต่ต้นกับภาคส่วนที่เกี่ยวข้อง จนกระทั่งสามารถขึ้นทะเบียนยาได้สำเร็จ ซึ่งความร่วมมือดังกล่าวช่วยนำพาประเทศไทยไปสู่การสร้างเศรษฐกิจ ส่งผลให้ประเทศมีความแข็งแกร่งทางด้านอุตสาหกรรมยา มีบุคลากรที่มีความเชี่ยวชาญด้านเทคโนโลยีการผลิตยา และสามารถตอบสนองความต้องการด้านยาของประชาชนได้อย่างมีคุณภาพ นำไปสู่การพัฒนาระบบสาธารณสุขที่ยั่งยืน

ทั้งนี้ อย. ให้ความสำคัญกับการศึกษาและแลกเปลี่ยนองค์ความรู้เกี่ยวกับเทคโนโลยีการวิจัยและพัฒนายา การผลิต และการประกันคุณภาพที่ทันสมัย โดยมีเป้าหมายในการสร้างความเชื่อมั่นให้กับผู้ใช้ และยกระดับอุตสาหกรรมยาไทยให้มีความสามารถแข่งขันในตลาดโลก โดยเมื่อเร็ว ๆ นี้ ได้เข้าเยี่ยมชมโรงงานผลิตเภสัชภัณฑ์ในพระดำริ เป็นโรงงานต้นแบบผลิตเภสัชภัณฑ์รักษาโรคมะเร็งที่มีความทันสมัยและครบวงจรแห่งแรกของประเทศไทย ซึ่งประสบผลสำเร็จในการผลิตยารักษาโรคมะเร็งชนิดมุ่งเป้า (Targeted Therapy) และบริษัท ยูนีซัน จำกัด ในกลุ่มธุรกิจบี.กริม ฟาร์มา มุ่งเน้นการวิจัยและพัฒนายาใหม่ ๆ โดยได้ร่วมแลกเปลี่ยนความรู้ด้านการพัฒนาและผลิตยา รวมถึงให้คำแนะนำด้านคุณภาพมาตรฐาน เพื่อสนับสนุนการผลิตยาและการพัฒนายาให้เกิดขึ้นในประเทศ

**นายแพทย์สุรโชค ต่างวิวัฒน์** กล่าวในตอนท้ายว่า การดำเนินงานนี้สอดคล้องกับนโยบายของรัฐบาลในการพัฒนาประเทศไทยให้เป็นศูนย์กลางทางการแพทย์ครบวงจร (Medical Hub) และเปิดโอกาสให้ประเทศไทยเป็นผู้ส่งออกยาคุณภาพสูงสู่ตลาดโลก และเสริมสร้างขีดความสามารถในการแข่งขันของประเทศในระยะยาว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 4 กรกฎาคม 2568 ข่าวแจก 178 / ปีงบประมาณ พ.ศ. 2568**